ਗੌਤਮ ਗੰਭੀਰ
ਗੌਤਮ ਗੰਭੀਰ (ਜਨਮ 14 ਅਕਤੂਬਰ 1981) ਇੱਕ ਅੰਤਰਰਾਸ਼ਟਰੀ ਭਾਰਤੀ ਕ੍ਰਿਕਟ ਖਿਡਾਰੀ ਹੈ। ਉਹ ਇੱਕ ਖੱਬੂ-ਬੱਲੇਬਾਜ਼ ਹੈ ਅਤੇ ਬਤੌਰ ਓਪਨਰ ਖੇਡਦਾ ਰਿਹਾ ਹੈ। ਘਰੇਲੂ ਕ੍ਰਿਕਟ ਵਿੱਚ ਉਹ ਦਿੱਲੀ ਕ੍ਰਿਕਟ ਟੀਮ ਵੱਲੋਂ ਖੇਡਦਾ ਹੈ ਅਤੇ ਇੰਡੀਅਨ ਪ੍ਰੀਮੀਅਰ ਲੀਗ ਵਿੱਚ ਉਹ ਕੋਲਕਾਤਾ ਨਾਇਟ ਰਾਈਡੱਰਜ਼ ਵੱਲੋਂ ਖੇਡਦਾ ਹੈ ਅਤੇ ਉਹ ਕੋਲਕਾਤਾ ਦੀ ਟੀਮ ਦਾ ਕਪਤਾਨ ਵੀ ਹੈ। ਉਹ ਭਾਰਤ ਵੱਲੋਂ ਤਿੰਨੇ ਤਰ੍ਹਾਂ ਦੀ (ਟੈਸਟ, ਓਡੀਆਈ ਅਤੇ ਟਵੰਟੀ20) ਕ੍ਰਿਕਟ ਖੇਡਦਾ ਹੈ। ਉਸਨੇ ਆਪਣਾ ਪਹਿਲਾ ਇੱਕ ਦਿਨਾ ਅੰਤਰਰਾਸ਼ਟਰੀ ਕ੍ਰਿਕਟ ਮੈਚ ਬੰਗਲਾਦੇਸ਼ ਦੀ ਟੀਮ ਖ਼ਿਲਾਫ 2003 ਵਿੱਚ ਖੇਡਿਆ ਸੀ ਅਤੇ ਪਹਿਲਾ ਟੈਸਟ ਮੈਚ ਉਸਨੇ ਆਸਟਰੇਲੀਆਈ ਟੀਮ ਖ਼ਿਲਾਫ ਖੇਡਿਆ ਸੀ। ਉਸਨੇ 2010-11 ਦੌਰਾਨ ਭਾਰਤੀ ਕ੍ਰਿਕਟ ਟੀਮ ਦੀ ਛੇ ਓਡੀਆਈ ਮੈਚਾਂ ਵਿੱਚ ਕਪਤਾਨੀ ਵੀ ਕੀਤੀ ਸੀ ਅਤੇ ਭਾਰਤੀ ਟੀਮ ਨੇ ਇਹ ਸਾਰੇ ਮੈਚ ਜਿੱਤੇ ਸਨ। ਉਹ ਭਾਰਤੀ ਟੀਮ ਦੀਆਂ ਜਿੱਤਾਂ ਵਿੱਚ ਅਹਿਮ ਭੂਮਿਕਾ ਨਿਭਾਉਂਦਾ ਰਿਹਾ ਹੈ ਜਿਵੇਂ ਕਿ 2007 ਵਿਸ਼ਵ ਟਵੰਟੀ20 (75 ਦੌੜਾਂ, 54 ਗੇਂਦਾ) ਅਤੇ 2011 ਕ੍ਰਿਕਟ ਵਿਸ਼ਵ ਕੱਪ (97 ਦੌੜਾਂ 122 ਗੇਂਦਾ ਵਿੱਚ)।

ਗੰਭੀਰ ਅਜਿਹਾ ਇਕਲੌਤਾ ਅਤੇ ਵਿਸ਼ਵ ਦੇ ਓਨ੍ਹਾ ਚਾਰ ਮੁੱਢਲੇ ਕ੍ਰਿਕਟ ਖਿਡਾਰੀਆਂ ਵਿੱਚੋਂ ਇੱਕ ਹੈ, ਜਿਹਨਾਂ ਨੇ ਲਗਾਤਾਰ ਪੰਜ ਟੈਸਟ ਮੈਚਾਂ ਵਿੱਚ ਸੈਂਕਡ਼ੇ ਬਣਾਏ ਹੋਣ। ਉਹ ਇਕਲੌਤਾ ਭਾਰਤੀ ਬੱਲੇਬਾਜ਼ ਹੈ ਜਿਸਨੇ ਲਗਾਤਾਰ ਚਾਰ ਟੈਸਟ ਸੀਰੀਜ਼ਾਂ (ਲਡ਼ੀਆਂ) ਵਿੱਚ 300 ਤੋਂ ਵੱਧ ਰਨ ਬਣਾਏ ਹੋਣ। ਫਰਵਰੀ 2014 ਅਨੁਸਾਰ, ਉਹ ਟਵੰਟੀ20 ਵਿੱਚ ਸਭ ਤੋਂ ਵੱਧ ਦੌੜਾਂ ਬਣਾਉਣ ਵਾਲਾ ਖਿਡਾਰੀ ਹੈ। ਗੰਭੀਰ ਦੀ ਕਪਤਾਨੀ ਵਿੱਚ ਇੰਡੀਅਨ ਪ੍ਰੀਮੀਅਰ ਲੀਗ ਵਿੱਚ ਕੋਲਕਾਤਾ ਦੀ ਟੀਮ ਨੇ 2012 ਅਤੇ 2014 ਵਿੱਚ ਆਈਪੀਐੱਲ ਖ਼ਿਤਾਬ ਜਿੱਤਿਆ ਸੀ।

ਗੰਭੀਰ ਨੂੰ 2008 ਵਿੱਚ ਭਾਰਤੀ ਰਾਸ਼ਟਰਪਤੀ ਦੁਆਰਾ ਭਾਰਤ ਦਾ ਦੂਸਰਾ ਸਭ ਤੋਂ ਵੱਡਾ ਖੇਡ ਇਨਾਮ ਅਰਜੁਨ ਅਵਾਰਡ ਦਿੱਤਾ ਗਿਆ ਸੀ। 2009 ਵਿੱਚ, ਉਹ ਬੱਲੇਬਾਜ਼ਾਂ ਦੀ ਆਈਸੀਸੀ ਦਰਜਾਬੰਦੀ ਵਿੱਚ ਪਹਿਲੇ ਸਥਾਨ 'ਤੇ ਸੀ। ਫਿਰ 2009 ਵਿੱਚ ਹੀ ਉਸਨੂੰ ਆਈਸੀਸੀ ਟੈਸਟ ਪਲੇਅਰ ਆਫ਼ ਦ ਯੀਅਰ ਇਨਾਮ ਵੀ ਦਿੱਤਾ ਗਿਆ ਸੀ।

ਸ਼ੁਰੂਆਤੀ ਜ਼ਿੰਦਗੀ
ਗੰਭੀਰ ਦਾ ਜਨਮ ਨਵੀਂ ਦਿੱਲੀ ਵਿੱਚ ਦੀਪਕ ਗੰਭੀਰ ਅਤੇ ਸੀਮਾ ਗੰਭੀਰ ਦੇ ਘਰ ਹੋਇਆ ਸੀ। ਉਸਦਾ ਪਿਤਾ ਇੱਕ ਛੋਟਾ ਵਪਾਰੀ ਸੀ ਅਤੇ ਮਾਂ ਘਰ ਦਾ ਕੰਮ ਕਰਦੀ ਸੀ। ਗੰਭੀਰ ਦੀ ਇੱਕ ਭੈਣ ਹੈ, ਜਿਸਦਾ ਨਾਮ ਏਕਤਾ ਹੈ, ਉਹ ਉਸ ਤੋਂ ਦੋ ਸਾਲ ਛੋਟੀ ਹੈ। ਗੰਭੀਰ ਨੂੰ ਉਸਦੇ ਜਨਮ ਤੋਂ 18 ਦਿਨ ਬਾਅਦ ਹੀ ਉਸਦੇ ਦਾਦਾ-ਦਾਦੀ ਦੁਆਰਾ ਰੱਖ ਲਿਆ ਗਿਆ ਸੀ ਅਤੇ ਫਿਰ ਉਹ ਓਨ੍ਹਾਂ ਨਾਲ ਹੀ ਰਿਹਾ। ਗੰਭੀਰ ਨੇ 10 ਸਾਲ ਦੀ ਉਮਰ ਵਿੱਚ ਕ੍ਰਿਕਟ ਖੇਡਣੀ ਸ਼ੁਰੂ ਕਰ ਦਿੱਤੀ ਸੀ। ਉਹ ਨਵੀਂ ਦਿੱਲੀ ਦੇ ਮਾਡਰਨ ਸਕੂਲ ਵਿੱਚ ਪਡ਼੍ਹਿਆ ਅਤੇ ਗ੍ਰੈਜ਼ੂਏਸ਼ਨ ਉਸ ਨੇ ਦਿੱਲੀ ਯੂਨੀਵਰਸਿਟੀ ਦੇ ਹਿੰਦੂ ਕਾਲਜ ਤੋਂ ਕੀਤੀ।

ਸੰਨਿਆਸ
ਦਸੰਬਰ 2018 ਵਿਚ, ਉਸਨੇ ਕ੍ਰਿਕੇਟ ਦੇ ਸਾਰੇ ਫਾਰਮਾਂ ਤੋਂ ਆਪਣੀ ਰਿਟਾਇਰਮੈਂਟ ਦੀ ਘੋਸ਼ਣਾ ਕੀਤੀ

ਹਵਾਲੇ

ਬਾਹਰੀ ਲਿੰਕ

Cricinfo Profile: Gautam Gambhir

ਜਨਮ 1981
ਭਾਰਤੀ ਕ੍ਰਿਕਟ ਖਿਡਾਰੀ
ਭਾਰਤੀ ਟੈਸਟ ਕ੍ਰਿਕਟ ਖਿਡਾਰੀ
ਜ਼ਿੰਦਾ ਲੋਕ
ਪੰਜਾਬੀ ਲੋਕ
ਦਿੱਲੀ ਤੋਂ ਕ੍ਰਿਕਟ ਖਿਡਾਰੀ